b'\n_START_ARTICLE_\nMehku\xc5\xbeke\n_START_SECTION_\nZnaki in simptomi\n_START_PARAGRAPH_\nMehku\xc5\xbeke se ka\xc5\xbeejo v obliki kupolastih bisernatih ko\xc5\xbenih vzbrsti. V premer merijo po navadi od 1 do 5 mm in imajo ugreznjen osrednji del. Obi\xc4\x8dajno niso bole\xc4\x8de, lahko pa srbijo in so razdra\xc5\xbeene. Praskanje bun\xc4\x8dic lahko povzro\xc4\x8di raz\xc5\xa1iritev oku\xc5\xbebe ali brazgotinjenje. V okoli 10\xc2\xa0% primerov se okoli vzbrsti pojavi vnetje. Virusna oku\xc5\xbeba je omejena na najbolj povr\xc5\xa1inko plast povrhnjice. Dodaten zaplet lahko povzro\xc4\x8di bakterijska nadoku\xc5\xbeba prizadetega predela ko\xc5\xbee._NEWLINE_Bun\xc4\x8dice praviloma spontano izginejo; posamezna bun\xc4\x8dica vztraja obi\xc4\x8dajno od 6 tednov do 3 mesecev. Bun\xc4\x8dice se pa lahko tudi mno\xc5\xbeijo zaradi procesa avtoinokulacije, kar praviloma podalj\xc5\xa1a njihovo vztrajanje. Povpre\xc4\x8dno trajanje izbruha bolezni v nekem okolju je od 8 do 18 mesecev. Bolnik je oku\xc5\xbeen od 6 mesecev do 5 let; dlje \xc4\x8dasa trajajo\xc4\x8da oku\xc5\xbeba je zna\xc4\x8dilna zlasti za bolnike z okrnjenim imunskim sistemom.\n_START_SECTION_\nZdravljenje\n_START_PARAGRAPH_\nV za\xc4\x8detku smernice priporo\xc4\x8dajo opazovanje ter \xc4\x8dakanje na spontano ozdravitev. Opcije zdravljenja, ki so na voljo, so namre\xc4\x8d invazivne in neprijetne._NEWLINE_Kadar je potrebno zdravljenje, se najpogosteje uporablja ekskohleacija (postrganje bun\xc4\x8dice) po predhodnem nanosu lokalnega anestetika v kremi ali z blago krioterapijo. Uporabljajo se tudi raztopina 5\xc2\xa0% kalijevega hidroksida, ki povzro\xc4\x8di razkroj oku\xc5\xbeenih celic in stimulira imunski odziv. Uporablja se do vnetnega odziva oz. najdlje 14 dni. Na enak na\xc4\x8din kot kalijev hidroksid deluje tudi u\xc4\x8dinkovina kantaridin._NEWLINE_V primeru persistirajo\xc4\x8de oku\xc5\xbebe in kadar drugi na\xc4\x8dini zdravljenja ne pomagajo, se lahko uporabi tudi laserska terapija.\n_START_SECTION_\nPrognoza\n_START_PARAGRAPH_\nV ve\xc4\x8dini primerov pride do spontanega iz\xc4\x8di\xc5\xa1\xc4\x8denja virusa v obdobju dveh let, obi\xc4\x8dajno v devetih mesecih. Dokler so prisotne ko\xc5\xbene vzbrsti, je mo\xc5\xbeen prenos oku\xc5\xbebe na druge ljudi._NEWLINE_Za razliko na primer od oku\xc5\xbebe z virusom herpesa simpleksa virus mehku\xc5\xbek ne povzro\xc4\x8da perzistirajo\xc4\x8de inaktivne oku\xc5\xbebe in kasnej\xc5\xa1e ponovne aktivacije. Vendar pa po ozdravitvi oseba ne razvije trajne imunosti in je mo\xc5\xbena ponovna oku\xc5\xbeba ob ponovni izpostavitvi virusu.\n_START_SECTION_\nEpidemiologija\n_START_PARAGRAPH_\nPodatek za leto 2010 pravi, da je bilo oku\xc5\xbeenih 122 milijonov ljudi na svetu (1,8\xc2\xa0% svetovne populacije).'